2.

U članku 9. prvi stavak zamjenjuje se sljedećim: „1. Za potrebe pristojbi, (a) ‚trupovi životinja vrste goveda’ u smislu tarifnih podbrojeva 0201 10 i 0202 10 kombinirane nomenklature znači cijeli trupovi zaklanih životinja nakon iskrvarenja, odstranjenja unutarnjih organa i kože, uvezeni s glavom ili bez nje, s donjim dijelovima nogu ili bez njih te s drugim nusproizvodima klanja ili bez njih. U slučaju kada se trupovi uvoze bez glave, ona mora biti odvojena od trupa kod atlanto-okcipitalnog zgloba. Ako se uvoze bez donjih dijelova nogu, oni moraju biti odvojeni od trupa kod karpo-metakarpalnih ili tarzo-metatarzalnih zglobova; ‚trup’ uključuje prednji dio trupa sa svim kostima, vrat i plećku s više od deset pari rebara: (b) ‚polovice životinja vrste goveda’ u smislu tarifnih podbrojeva 0201 10 i 0202 10 kombinirane nomenklature znači komadi dobiveni simetričnim rasijecanjem cijelog trupa kroz sredinu svih vratnih, prsnih, slabinskih i križnih kralježaka i kroz sredinu prsne kosti i zdjelice; ‚polovica’ uključuje prednji dio polovice sa svim kostima, vrat i plećku s više od deset rebara; (c) ‚kompenzirane četvrtine’ u smislu tarifnih podbrojeva 0201 20 11, 0201 20 19 i 0202 20 10 kombinirane nomenklature sastoje se od: — prednje četvrtine sa svim kostima, vratom i plećkom, odrezane kod desetog rebra; stražnje četvrtine sa svim kostima, butom i leđima, odrezane kod trećeg rebra; ili — prednje četvrtine sa svim kostima, vratom i plećkom, odrezane kod petog rebra, s cijelom potrbušinom i prsima; stražnje četvrtine sa svim kostima, butom i leđima, odrezane kod osmog rebra. Prednje četvrtine i stražnje četvrtine koje čine ‚kompenzirane četvrtine’ moraju biti istodobno uvezene i u jednakom broju, a ukupna masa prednjih četvrtina mora biti jednaka masi stražnjih četvrtina; međutim, razlika u masi između ova dva dijela pošiljke dopuštena je pod uvjetom da ne premašuje 5 % mase težeg dijela (prednjih ili stražnjih četvrtina); (d) ‚neraskomadane prednje četvrtine’ u smislu tarifnih podbrojeva 0201 20 31, 0201 20 39 i 0202 20 30 kombinirane nomenklature znači prednji dijelovi trupa sa svim kostima, vratom i plećkom, s najmanje četiri a najviše deset pari rebara (prva četiri para trebaju biti cijela, ostala mogu biti rezana) s potrbušinom ili bez nje; (e) ‚raskomadane prednje četvrtine’ u smislu tarifnih podbrojeva 0201 20 31, 0201 20 39 i ex 0202 20 30 kombinirane nomenklature jesu prednji dijelovi polovice sa svim kostima, vratom i plećkom, s najmanje četiri a najviše 10 pari rebara (prva četiri rebra moraju biti cijela, ostala mogu biti rezana), s potrbušinom ili bez nje; (f) ‚neraskomadane stražnje četvrtine’ u smislu tarifnih podbrojeva 0201 20 51, 0201 20 59 i 0202 20 50 kombinirane nomenklature znači stražnji dijelovi trupa sa svim kostima, butom i leđima, uključujući file, s najmanje tri para cijelih ili rezanih rebara, s koljenicom ili bez nje te s potrbušinom ili bez nje; (g) ‚raskomadane stražnje četvrtine’ u smislu tarifnih podbrojeva 0201 20 51, 0201 20 59 i 0202 20 50 kombinirane nomenklature znači stražnji dio polovice sa svim kostima, butom i leđima, uključujući file, s najmanje tri cijela ili rezana rebra, s koljenicom ili bez nje te s potrbušinom ili bez nje; (h) ‚crop’ i vrat s potplećkom u smislu tarifnog podbroja 0202 30 50 kombinirane nomenklature znači leđni dio prednje četvrtine, uključujući gornji dio plećke dobiven iz prednje četvrtine s najmanje četiri rebra a najviše deset rebara, dobiven ravnim rezom iz prednje četvrtine od točke na kojoj prvo rebro dotiče prvi prsni segment do točke dodira ošita s desetim rebrom; (i) ‚prsa s donjim dijelom plećke’ u smislu tarifnog podbroja 0202 30 50 kombinirane nomenklature znači donji dio prednje četvrtine koji se sastoji od trbušnog i vršnog (gornjeg) dijela; (j) ‚ostali pripremljeni ili konzervirani proizvodi od mesa ili mesni nusproizvodi klanja koji sadrže meso životinja vrste goveda ili nusproizvode klanja, nekuhani’ u smislu tarifnih brojeva 1602 50 10 i 1602 90 61 znači proizvodi koji nisu podvrgnuti nikakvoj termičkoj obradi ili koji su podvrgnuti termičkoj obradi nedostatnoj za koagulaciju mesnih bjelančevina u cijelom proizvodu i koji stoga pokazuju tragove ružičaste tekućine na rezanoj površini kada se proizvod rasiječe uzduž linije koja prolazi kroz njegov najdeblji dio”.